
Către
BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra propunerii legislative privind modernizarea drumurilor judeţene şi comunale din credite externe, trimisă comisiei pentru examinare pe fond, cu adresa nr. Pl.x 697 din 4 noiembrie 2008.
PREŞEDINTE,
SULFINA BARBU
Comisia pentru administraţie publică, amenajarea teritoriului şi echilibru ecologic

R A P O R T      
asupra propunerii legislative privind modernizarea drumurilor judeţene şi comunale din credite externe

În conformitate cu prevederile art.95 din Regulamentul Camerei Deputaţilor, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 697 din 4 noiembrie 2008, cu dezbaterea pe fond în procedură obişnuită, a propunerii legislative privind modernizarea drumurilor judeţene şi comunale din credite externe.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.551/12.05.2008)
· punctul de vedere negativ al Guvernului (nr. 1955/21.08.2008)

Propunerea legislativă are ca obiect de reglementare modernizarea drumurilor judeţene şi comunale şi contractarea în acest scop a unor credite externe în sumă de până la 10 miliarde euro în perioada 2009 - 2014.

Comisia propune Plenului Camerei Deputaţilor respingerea  propunerii legislative din următoarele considerente: anual, se aprobă un nivel al datoriei publice, nivel care trebuie aprobat anterior bugetului, astfel încât respectiva cifră să poată fi prevăzută în proiect.

De asemenea, pentru refacerea infrastructurii rutiere, pe lângă veniturile proprii, autorităţile administraţiei publice locale mai pot avea în vedere şi alte surse de finanţare, respectiv: sumele defalcate din taxa pe valoarea adăugată pentru echilibrarea bugetelor locale, sumele repartizate de consiliul judeţean în condiţiile art.33, alin.(3), lit.b) din Legea nr.273/2006 privind finanţele publice locale, cu modificările şi completările ulterioare, fondurile structurale alocate din bugetul Uniunii Europene pentru susţinerea dezvoltării economice, de al cărei sprijin financiar beneficiază România ca stat membru.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată.
La lucrările comisiei au fost prezenţi 22 deputaţi, din totalul de 30 membri ai comisiei.

Propunerea legislativă a fost dezbătută şi avizată în fond în şedinţa comisiei din data de 27 ianuarie 2009.

Raportul de respingere al comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 6 octombrie 2008.
Camera Deputaţilor este Cameră decizională potrivit prevederilor art.75 din Constituţia României şi ale art.92 din Regulamentul Camerei Deputaţilor. 

